joelniklaus/EU_Wikipedias huggingface dataset:
Francesco Sforza

Francesco Sforza (23. heinäkuuta 1401 – 8. maaliskuuta 1466) oli italialainen herttua ja sotapäällikkö. Hän oli Sforza-suvun ensimmäinen hallitsija ja toimi Milanon herttuana vuosina 1450–1466.

Sotilasura
Francesco Sforza oli palkkasoturiarmeijaa komentaneen Muzio Attendolo Sforzan avioton poika. Isän kuoltua Francescosta tuli armeijan komentaja, condottiere, joka palveli pääasiassa appeaan Milanon herttua Filippo Maria Viscontia, muiden työnantajien ohella. Francesco saavutti mainetta erinomaisena taktikkona ja johti joukkojaan taistelussa taidokkaasti. Hän toi Viscontin huoneelle lukuisia voittoja Venetsiasta ja kiitoksena palveluksistaan Filippo Maria Visconti antoi vuonna 1443 tyttärensä Bianca Maria Viscontin tälle puolisoksi.

Milanon käskynhaltijaksi
Filippo Maria Visconti kuoli ilman miespuolista perijää ja Milanon jäädessä ilman herttuaa levottomuudet puhkesivat. Kansa otti vallan käsiinsä ja perusti niin kutsutun Ambrosian tasavallan. Venetsialle Milanon tila ei ollut eduksi, sillä Ambrosian tasavalta oli voimakkaasti teokraattinen, mikä hankaloitti kaupankäyntiä. Pelastaakseen tilanteen johtavien sukujen eduksi, Francesco sai käytettäväkseen venetsialaisia joukkoja, joiden avulla hän valtasi Milanon itselleen. Koska Viscontin suvulla ei ollut perijää, Francesco julisti itsensä Milanon herttuaksi vaimonsa kautta vuonna 1450.

Hallitsijana
Francesco ystävystyi Firenzen Cosimo de'Medicin kanssa, joka antoi tälle poliittista ja taloudellista tukea. Vuonna 1454 Francesco oli mukana järjestämässä Lodin rauhaa, jossa Italian kaupunkivaltiot solmivat keskenään rauhansopimuksen ja poliittinen tilanne rauhoittui. Medicin esimerkkiä seuraten Francesco tuki taiteita ja tieteitä ja palkkasi hoviinsa näiden alojen osaajia. Hän nykyaikaisti Milanon kaupunkia ja tuki rakennushankkeita. Hovi palautettiin Castello Sforzescoon ja siitä tuli eräs renessanssin kulttuurikeskuksia. Francesco nautti kansansa suosiota ja loi tehokkaan veronkantosysteemin, joka toi vaurautta hoville ja kaupungille.

Perhesuhteet
Francesco Sforza on jäänyt historiaan myös naistenmiehenä. Hänellä oli lukemattomia rakastajia ja kerrotaan, että Castello Sforzescossa toimi sihteeri, jonka ainoana tehtävänä oli pitää kirjaa herttuan vuoteen jakamisesta. Francescon ensimmäinen vaimo oli Monalton kreivitär Polissena Ruffo, joka kuoli tätinsä myrkyttämänä vuonna 1420, kuten heidän ensimmäinen tyttärensäkin. Bianca Maria Viscontin kanssa Francescolla oli 8 lasta, joista Galeazzo Maria ja Ludovico Maria nousivat myöhemmin Milanon valtaistuimelle.

Francesco Sforza kuoli pöhöön 8. maaliskuuta 1466.

Erityispiirteitä
Niccolò Machiavelli mainitsee Francesco Sforzan useasti kirjassaan Ruhtinas. Machiavelli kritisoi Italiassa vallalla ollutta tapaa pitää palkka-armeijoita, mistä Francesco mainitaan varoittavana esimerkkiä. Francesco saa kirjassa myös kiitosta osakseen vallankäyttötaidoistaan.

Aiheesta muualla

 Sukupuu
 Castello Sforzescon viralliset sivut

Hallitsijat
Italian historia
Vuonna 1401 syntyneet
Vuonna 1466 kuolleet
Italialaiset herttuat‎
Campari

Campari on tunnettu alkoholijuomamerkki. Sen kehitti italialainen Gaspare Campari vuonna 1860. Campari on yleensä aperitiivina nautittava katkero, jonka alkoholipitoisuus on 20–30 prosenttia.

Campari tarjoillaan yleensä appelsiinimehun tai soodan ja jäiden kera. Camparin maku on karvas. Juoman tunnusmerkkinä voidaan pitää sen punaista väriä.

Tunnettuja Campari-juomasekoituksia 

 Campari-vesi
 Campari-appelsiinimehu 
 Campari-testarossa
 Campari-jaffa-sokeri
 Negroni (gin 1/3, punainen vermutti 1/3, campari 1/3 ja yksi siivu appelsiinia)
 Americano (campari 1/2, punainen vermutti 1/2)

Aiheesta muualla 

 Camparin kotisivut  

Alkoholijuomamerkit
Italialaiset juomat
Katkerot
Seulonnan keskeiset artikkelit
Appelsiinimehu

Appelsiinimehu on tuoreista appelsiineista puristamalla tehty mehu, jota nautitaan eri puolilla maailmaa. Länsimaissa mehu kuuluu tyypillisesti aamiaiseen. Suomessa myytävä appelsiinimehu on usein valmistettu pakastetusta mehutiivisteestä, johon on lisätty alkuperäistä mehua vastaava määrä vettä. Maailman suurimmat appelsiinimehun tuottajat ovat Yhdysvallat ja Brasilia.

100 g eli noin 1 dl appelsiinimehua sisältää 10 g hiilihydraatteja ja 187 kJ (45 kcal) energiaa. C-vitamiinia on 36 mg. Eräät valmistajat lisäävät C-vitamiinia niin, että sitä on yhteensä 60 mg per 100g. C-vitamiini suojaa tuotetta hapettumiselta.

Appelsiinimehulla on yhteisvaikutuksia eräiden lääkeaineiden kanssa, sillä se voi vähentää merkittävästi feksofenadiinin ja seliprololin vaikutusta estämällä suoliston kuljetusproteiinien (OATP, organic anion-transporting polypeptide) toimintaa. Appelsiinimehu vähentää merkittävästi myös korkean verenpaineen hoidossa käytettävän aliskireenin pitoisuuksia veriplasmassa.

Lähteet

Aiheesta muualla 

 Annikka Kalliokoski: Ruoka ja juoma voivat muuttaa lääkkeiden vaikutuksia, Suomen Lääkärilehti 5/2013 vsk 68  (pdf)

Mehut
Hedelmäjuomat
Sulkavan Linnavuori

Sulkavan Linnavuori (myös Pisamalahden Linnavuori) on Sulkavan kunnassa sijaitseva muinainen linnavuori. Se sijaitsee Saimaan Enonveden Pisamalahdessa, vastapäätä Partalansaarta. Kunnan keskustasta on matkaa vuorelle noin viisi kilometriä.

Mäki on kolmelta suunnalta erittäin jyrkkäreunainen, ja sen itäpuolisella, hieman loivemmalla reunalla on vallin jäännöksiä. Muuri on noin 120 metriä pitkä, ja sen kivinen perustus on erittäin jykevä: se on tehty suurista kivistä ja edelleen paikoin lähes kolme metriä korkea. Vuoren huippu on nykyisin noin 55 metriä järvenpinnan yläpuolella. Järvenpinnan alapuolella sekä vuoren seinämillä on useita onkaloita.

Linnavuoren laelle muurin taakse jää noin 100×120 metrin alue, jossa on aikoinaan ollut muun muassa ainakin 14 heittokivikasaa. Linnavuoren juurella on kaksi luolamaista onkaloa.

Vanhin toistaiseksi löytynyt kirjallinen maininta linnavuoresta on vuodelta 1561. Silloisessa veroluettelossa sen mainitaan kuuluvan Säämingin pitäjän Iitlahden kymmenyksen talonpojille Hannu ja Heikki Kontiaiselle.

Linnoitus on oletettavasti rakennettu rautakaudella tai keskiajalla. Olettamukseen kuuluu myös, että linnasta länteen sijaitseva Vartioniemi kuuluisi samalle ajalle. Erään hypoteesin mukaan linna olisi rakennettu läntistä uhkaa eli hämäläisiä vastaan. 

Linnavuori ja sitä ympäröivä maisema ovat Sulkavan merkittävimpiä matkailunähtävyyksiä. Sulkavan Suursoutujen kilpailureitti kulkee aivan linnavuoren editse. Televisio-ohjelmassa Yllytyshullut järjestettiin haaste sukeltaa yhteen vuoren juurella olevista Pisamalahden linnavuoren luolista, jonka sisäänkäynti on vedenpinnan alapuolella.

Kuvia

Lähteet

Aiheesta muualla

Valokuvia muureista ja linnavuoresta

Pisamalahden linnavuori RajupusuWiki.
 

Suomen muinaislinnat
Suomen mäet
Etelä-Savon rakennukset ja rakennelmat
Valtakunnallisesti arvokkaat maisema-alueet Suomessa
Sulkavan nähtävyydet
Etelä-Savon historia
Jorma Kalenius

Jorma Valdemar Kalenius (10. marraskuuta 1941 – 5. heinäkuuta 1996) oli suomalainen kitaristi, basisti ja laulaja. Hän aloitti uransa 1950-luvun lopulla Elvis Presleyn innoittamana ja perusti kavereidensa kanssa rockyhtyeen Jorma Kalenius & His Rock Devils, joka levytti 23. toukokuuta 1960 EP:n ROCK. Yhtyeensä hajottua vuoden 1961 paikkeilla Kalenius vaihtoi kitaran bassoon ja ehti vierailla yhtyeissä kuten: Esquires (1962–1966), Johnny Liebkindin Frankies (1966–1969), Pepe & Paradise (1969) ja Lemon (1972–1974), jonka jälkeen Kalenius lopetti soittamisen kokonaan.

Jorma Kalenius & His Rock Devilsin kokoonpano  
 Jorma Kalenius – Kitara ja laulu
 Reijo Bergström – Kitara
 Rene Östling – Kitara
 Risto Kuutamo – Basso
 Heikki Kuivala – Piano ja hanuri
 Reijo Mantere – Rummut

ROCK-EP 
 Tuuli ja erämaa
 Lempeen jos luottaa
 Takaan sen
 Mä tahdon rokata

Aiheesta muualla 
 

Suomalaiset basistit
Suomalaiset kitaristit
Suomalaiset laulajat
Vuonna 1941 syntyneet
Vuonna 1996 kuolleet
Schweppes

Schweppes on virvoitusjuomatuoteperhe, jota Suomen markkinoille valmistaa Sinebrychoff. 

Schweppes-emoyhtiön perustaja Jacob Schweppe keksi vuonna 1783 uuden tavan tuottaa hiilihappopitoisia kivennäisvesiä. Tonic Water ja Ginger Ale ovat kuuluneet yhtiön tuotteisiin vuodesta 1870. Vuodesta 1951 emoyhtiö on myynyt valmistuslisenssejä ulkomaille.

Schweppes yhdistyi vuonna 1969 brittiläisen Cadburyn kanssa Cadbury Schweppes -yhtiöksi. Toukokuussa 2008 makeisyhtiö erotti virvoitusjuomavalmistuksen Dr Pepper Snapple Group -yhtiöksi ja otti nimekseen jälleen Cadbury.

Juomalaadut

Tällä hetkellä markkinoilla:

 Schweppes American Ginger Ale
 Schweppes Bitter Lemon
 Schweppes Green Fusion
 Schweppes Indian Tonic
 Schweppes Lemon Fusion
 Schweppes Russchian
 Schweppes Tropical Fusion

Aiemmin markkinoilla:

Schweppes Tonic Water
Schweppes Caribbean
Schweppes Ginger Ale
Schweppes Red Fusion

Lähteet

Aiheesta muualla

 Virallinen sivusto

Virvoitusjuomamerkit
Linnut (elokuva)

Linnut (The Birds) on Alfred Hitchcockin ohjaama yhdysvaltalainen kauhutrillerielokuva vuodelta 1963. Se perustuu Daphne du Maurierin samannimiseen novelliin. 

Hitchcock esiintyy elokuvan alussa kävelemällä kahden koiran kanssa ulos eläinkaupasta.

Elokuvassa ei ole lainkaan lisättyä taustamusiikkia.

Juoni 

Seurapiirikaunotar Melanie Daniels San Franciscosta saapuu vierailulle Bodega Bayn rannikkokaupunkiin yllättääkseen lakimies Mitchell "Mitch" Brennerin, johon oli tutustunut samana päivänä. Daniels myös lahjoittaa Brennerin pikkusiskolle rakkauspapukaijoja. Yhtäkkiä seudun linnut alkavat parveilla ja hyökkäillä ihmisten kimppuun.

Henkilöt

Kirjallisuutta

Aiheesta muualla 
 Classic Movies: The Birds (1963).  
 Script of The Birds including original draft ending, which was never filmed. 
 Introducing 'Tippi' Hedren – Tippi Hedren and Alfred Hitchcock photo galleries. 
 Essay: The Birds are the manifestation of the mother's rage against rivals for her son's affection.  
 2005 interview with Tippi Hedren about filming The Birds and how she was treated. 
 Hitchcockin Linnut-elokuvan taustalla ollut mysteeri ratkesi.  Helsingin Sanomat 29.12.2011.

Alfred Hitchcockin ohjaamat elokuvat
Elokuvat hirviöistä
Elokuvat linnuista
Novelleihin perustuvat elokuvat
Vuoden 1963 yhdysvaltalaiset elokuvat
Yhdysvaltalaiset kauhuelokuvat
Seulonnan keskeiset artikkelit
Lipas

Lipas on aseen ammusten piippuun syöttämiseen, säilyttämiseen ja kuljettamiseen käytettävä, irrotettavissa sekä vaihdettavissa oleva osa. Lippaiden kapasiteetti vaihtelee muutamasta ammuksesta yli sataan, tavallisesti 6-30. Lippaan osat ovat runko, jousi, syöttösilta, lippaan huulet ja lippaan pohja.

Lippaita on kahta päätyyppiä: 
tankolipas, jossa patruunat ovat päällekkäin.

Tankolippaitten tavallisimmat tyypit ovat yksirivinen lipas, jossa patruunat ovat päällekkäin yhdessä rivissä ja kaksirivinen lipas, jossa patruunat ovat limittäin kahdessa rivissä.

rumpulipas, johon patruunat sijoitetaan spiraalimaisesti.
lautaslipas, vaakatasossa käytettävä rumpulippaan muunnos, jossa patruunat ovat säteittäisesti joko yhdessä tai useammassa kerroksessa.

Yhtä asetta kohti voi olla useampia vaihtolippaita. Jos lipas ei ole irrotettavissa aseesta ja vaihdettavissa välittömästi toiseen, kutsutaan syöttölaitetta makasiiniksi tai kiintomakasiiniksi.

Muut syöttölaitteet
 Patruunavyö, lyh. vyö
 Kiintomakasiini
 Putkimakasiini
 Rulla (ja sen täyttämiseen käytettävä pikalataaja)

Muut säilytyslaitteet
 Patruunaside (metallinen patruunapidike, joka työnnetään patruunoineen aseen kiinteään makasiiniin)
 Patruunakampa (metallinen patruunapidike, josta patruunat painetaan aseen lippaaseen tai kiintomakasiiniin)
 Patruunavyö
 Banderolli (mustaruutiaseiden esivalmistettuja latauksia, aik. yleensä 12 kpl, [musketöörin "12 apostolia"])

Asetekniikka
Kivikukkaro

Kivikukkaro on Turun Yliopistonkadulla sijaitseva liikerakennus, joka valmistui kesällä 1975 Turun Työväen Säästöpankin pääkonttoriksi. 1990-luvun alun pankkikriisin jälkeen kiinteistön suurin käyttäjä oli marraskuuhun 2016 asti Anttila-tavaratalo. Toukokuussa 2017 Anttilan entisiin tiloihin avattiin Tokmanni-tavaratalo.

Kivikukkarossa on kolme maanpäällistä kerrosta sekä yksi maanalainen myymäläkerros. Kellarikerroksessa toimii ruokakauppa K-Supermarket, ja katutasossa toimii ravintola Woolshed. Rakennuksen yhteydessä toimii yli 200-paikkainen Q-Parkin operoima paikoitushalli. 

Liikerakennuksen osoite on Yliopistonkatu 29 b.

Historiaa

Kivikukkaro ennen Anttilaa
Alkujaan Turun Työväen Säästöpankin pääkonttoriksi rakennettu Kivikukkaro valmistui kesäkuussa 1975 Aarne Ehojoen arkkitehtitoimiston suunnittelemana ja Urakoitsijat Oy:n rakennuttamana työväensäästöpankin entisen pääkonttorin viereen.  Rakennuksen julkisivut ovat Lapin marmoria, ja valmistuessaan sen kokonaispinta-ala oli 10 000 neliömetriä ja kokonaistilavuus autohalleineen 70 000 kuutiometriä. Kiinteistön nimeksi valittiin Kivikukkaro yleisellä nimikilpailulla, johon tuli noin 4 500 ehdotusta. 

Kivikukkaron valmistuttua siihen asettuivat myös naistenvaateliikkeet Kaunotar ja Maria sekä miestenvaateliike Laakso. Toisessa kerroksessa toimi 1970-luvun puolivälistä 1980-luvulle Taurus-niminen ruokaravintola. Ylemmissä kerroksissa toimi alkuvuosina vuokralla Turun työvoimapiiri. Turun Työväen Säästöpankki lopetettiin Suomen 1990-luvun alun laman ja pankkikriisin tuloksena.

Ennen Anttilan avaamista Kivikukkaroon Turun Anttila sijaitsi Brahenkadulla.

Anttila
Vuosina 1999–2000 kellarikerrokseen rakennettiin tilat K-supermarketille ja kolme maanpäällistä kerrosta kunnostettiin Anttilan käyttöön, kun taas katutasossa aloitti Carrols-hampurilaisravintola (ravintola muuttui Hesburgeriksi Hesburgerin ostettua Carrolsin). Entinen vaikeakäyttöinen pysäköintihalli korvautui uudella, yli 200-paikkaisella maan alla sijaitsevalla pysäköintihallilla. 

Ullakkokerroksen toimistotiloja ja teknisiä tiloja laajennettiin ja muutettiin vuosina 2000–2001. Rakennuksen toisessa kerroksessa on aiemmin toiminut myös Suomalaisen kirjakaupan myymälä, mutta ketjun avattua uuden suurmyymälän Hansakorttelissa Kivikukkaron myymälä lopetettiin.

Syyskuusta 2014 toukokuuhun 2016 Anttilan tilat olivat tyhjillään, eikä Turussa toiminut silloin Anttilaa. Anttilan entinen omistaja Kesko sulki Kivikukkaron Anttilan taloudellisista syistä. Vuonna 2015 myös rakennuksen katutasossa toiminut Hesburger-pikaruokaravintola lopetettiin.

19. toukokuuta 2016 Anttila avattiin uudelleen Kivikukkaroon, tosin vain ensimmäiseen ja toiseen kerrokseen. Samoihin aikoihin Hesburgerin paikalle avattiin Woolshed-ravintola.

19. heinäkuuta 2016 Anttila asetettiin konkurssiin. Konkurssipesä myi varastoa ja käyttöomaisuutta pois ensin Kivikukkaron kahdessa kerroksessa ja sitten vain katutasossa. Myynti lopetettiin 19. marraskuuta 2016. Kivikukkaron Anttila oli ketjun kolmanneksi viimeisenä suljettu tavaratalo.

Lähteet

Aiheesta muualla
Kivikukkaron kotisivut

Turun liikerakennukset
Turun tavaratalot
VII kaupunginosa
Vaarallinen romanssi

Vaarallinen romanssi (North by Northwest) on Alfred Hitchcockin ohjaama yhdysvaltalainen jännityselokuva vuodelta 1959. 

Elokuva kertoo mainosmiehestä nimeltään Roger Thornhill, jota mysteerisen terroristiorganisaation jäsenet erehtyvät luulemaan valtion agentiksi ja yrittävät murhata hänet. Yrityksen epäonnistuttua Thornhill yrittää hakea apua valtiolta, jossa samat terroristit onnistuvat lavastamaan hänet syylliseksi valtion diplomaatin murhaan. Tällöin Thornhill, jota valtio luulee terroristiksi ja oikeat terroristit valtion agentiksi, lähtee pitkälle ja vaaralliselle matkalle puhdistamaan nimeään. 

Hitchcock totesi itse usein, että Vaarallinen romanssi oli tavallaan synteesi kaikista hänen yhdysvaltalaisista elokuvistaan. Yksi elokuvan tunnetuista kohtauksista on takaa-ajotarinan kohtaus, maissipellolla tapahtuva pako hyönteismyrkkyä suihkuttavan lentokoneen edellä. Elokuva on myös yhteiskunnallinen analyysi ihmisen vieraantumisesta. Näkemys tiivistyy kuvaan YK:n päämajan katolta, josta ihmiset näyttäytyvät kärpäsen kokoisina.

Rooleissa

Vastaanotto 
Vaarallinen romanssi sai erittäin hyvän vastaanoton kriitikoilta, jotka kehuivat sen tarinaa, hahmoja, sekä jännitystä hyvin onnistuneeksi. Se oli myös maailmanmenestys, ja se nousi 19,2 miljoonan tuotoilla vuoden 1959 viidenneksi eniten tuottaneeksi elokuvaksi.

Nykyään Vaarallista romanssia pidetään yhtenä Alfred Hitchcockin parhaimmista elokuvista, ja usein se mainitaan kaikkien aikojen parhaimpien elokuvien listoilla. Elokuvan katsotaan synnyttäneen vakoojaelokuvien lajityypin. Monet ovat nähneet sen esikuvana muun muassa James Bond -elokuville.

Lähteet

Viitteet

Aiheesta muualla 

Alfred Hitchcockin ohjaamat elokuvat
Vuoden 1959 yhdysvaltalaiset elokuvat
Yhdysvaltalaiset jännityselokuvat
Metro-Goldwyn-Mayerin elokuvat
Tampereen Sokos

Tampereen Sokos -tavaratalo sijaitsee Tampereen ydinkeskustassa Hämeenkadun ja Kuninkaankadun kulmassa. Tampereen Sokos on viidellä myyntikerroksellaan Suomen neljänneksi suurin Sokos-tavaratalo Helsingin keskustan, Turun sekä Jyväskylän Sokosten jälkeen. Pirkanmaan Osuuskauppa vastaa tavaratalon toiminnasta. Tampereen Sokokselta saa tuotteiden lisäksi runsaasti muita oheispalveluita, mm. lahjapalvelu ja paketointipalvelu kuuluvat Tampereen Sokoksen toimintoihin. Tampereen Sokoksen pinta-ala sen pysäköintihalli mukaan lukien on 27 000 m². Tavaratalo avattiin 30. lokakuuta 1974. Tavaratalon suunnitteli SOK:n rakennusosaston pääarkkitehti Pauli Lehtinen.

Tampereen Sokoksen osoite on Hämeenkatu 21.

Tavaratalon tarjonta 

Tavaratalo on täysimittainen Sokos-tavaratalo, joten siellä myydään naisten, miesten, lasten ja nuorison vaatteita, alusvaatteita ja jalkineita, kosmetiikkaa, luontaistuotteita, laukkuja, vapaa-ajan tuotteita, kodin tuotteita, kirjoja ja paperituotteita sekä koruja ja kelloja. Tavaratalossa on myös kauneushoitola Hyvä Olo, parturi-kampaamo ja kioski sekä neuvonta, jossa myydään mm. Lippupalvelun ja Lippupisteen kautta erilaisia pääsylippuja. Tavaratalon ensimmäisessä pohjakerroksessa (−1) eli Sokos Herkussa myydään elintarvikkeita. Toisessa pohjakerroksessa (−2) palvelee myös ravintola Herkku ja lisäksi talosta löytyy kaksi kahviota, ensimmäisestä ja neljännestä kerroksesta.

Muut liikkeet 

Sokoksen yhteydessä palvelevat myös päivittäistavaroita myyvä Sokos Herkku, Alkon viinimyymälä, Nissen optikkoliike, Timanttiset City Kulta, sekä Ensimmäinen apteekki.

Lähteet

Aiheesta muualla 
 Tampereen Sokos

Sokos
Tampereen kauppa- ja ostoskeskukset
Nalkala
Muukalaisia junassa

Muukalaisia junassa () on Alfred Hitchcockin ohjaama yhdysvaltalainen jännityselokuva vuodelta 1951. Se perustuu Patricia Highsmithin samannimiseen romaaniin, ja käsikirjoituksen tekivät dekkarikirjailija Raymond Chandler ja Czenzi Ormonde.

Juoni
Muukalaisia junassa kertoo kahdesta miehestä, jotka kohtaavat sattumalta junavaunussa: Guy Haines (Farley Granger) on menestynyt tenniksen­pelaaja, ja Bruno Anthony (Robert Walker) on psykopaatti. Anthony ehdottaa, että koska kumpikin haluaa päästä eroon epämieluisasta lähiomaisesta — Haines huikentelevaisesta vaimostaan Miriamista, Anthony isästään —, he ”vaihtaisivat murhia” ja niin kumpikaan ei jäisi kiinni rikoksesta. Ensimmäinen murha tapahtuu, ja sen jälkeen psykopaatti koettaa pakottaa tenniksen­pelaajan täyttämään oman osansa sopimuksesta.

Vastaanotto
Neljän epäonnistuneen Hitchcock-elokuvan jälkeen Muukalaisia junassa oli jälleen niin yleisö- kuin arvostelumenestys. Elokuvaa tosin kritisoitiin heikosta vuoropuhelusta ja henkilöhahmojen vajaavaisuudesta, mutta elokuvallinen kerronta on mestarillista, ja jännittävä juoni tempaisee katsojan mukaansa.

Rooleissa 

Alfred Hitchcockin cameorooli nähdään elokuvan alkupuolella: hän kantaa kontrabassoa ja astuu junaan.

Lähteet

Kirjallisuus

Viitteet 

Alfred Hitchcockin ohjaamat elokuvat
Vuoden 1951 yhdysvaltalaiset elokuvat
Yhdysvaltalaiset jännityselokuvat
Yhdysvaltalaiset mustavalkoelokuvat
Yhdysvaltalaiset romaaneihin perustuvat elokuvat
Warner Brosin elokuvat
Teljän kirkko

Teljän kirkko on Porin Uudenkoiviston kaupunginosassa sijaitseva vuonna 1973 valmistunut kirkkorakennus. Kirkko on Olaf Küttnerin suunnittelema ja sijaitsee osoitteessa Koivistonpuistikko 50. Teljän kirkko on Teljän seurakunnan pääkirkko. Teljän seurakunta on alueeltaan Porin pienin ja sisältää Sampolan, Väinölän, Kalaholman, Uudenkoiviston, Vanhakoiviston, Koivistonluodon, Impolan, Koivulan, Tupalan, Metallinkylän, Herralahden, Aravien, Kuudesosan, Tiilinummen, Tiilimäen, Pinomäen, Kartanon, Harmaalinnan ja Honkaluodon alueet.

Aiheesta muualla 
  Porin Teljän seurakunta 
 

Porin kirkkorakennukset
Suomen kivikirkot
Copa América

Copa América on Etelä-Amerikan jalkapalloliiton Conmebolin järjestämä maanosan mestaruusturnaus. Vuosien saatossa turnaus on ollut tapana järjestää milloin yhden, kahden, tai useamman vuoden välein. Vuoden 2021 Copa Américan voittanut Argentiina on turnauksen hallitseva mestari.

Kisoihin osallistuvat maat ovat Argentiina, Bolivia, Brasilia, Chile, Ecuador, Kolumbia, Paraguay, Peru, Uruguay ja Venezuela. Vuodesta 1993 lähtien turnauksiin on kutsuttu joukkueita myös muista maanosaliitoista, yleensä Concacafista. Meksiko on ollut mukana aina vuodesta 1993 vuoteen 2016 saakka. Muita kutsuttuna osallistuneita maita ovat olleet Costa Rica, Honduras, Jamaika, Japani, Yhdysvallat ja Qatar. Kanada kutsuttiin vuoden 2001 Copa Américaan, mutta se ei osallistunut.

Menestynein maajoukkue turnauksessa on Uruguay, joka on voittanut sen 15 kertaa. Useimmin turnausta ovat isännöineet Argentiina yhdeksän sekä Uruguay ja Chile seitsemän kertaa. Turnaus on järjestetty yhteensä 46 kertaa ja sitä on isännöinyt 11 eri maata. Vuoden 2016 satavuotisjuhlaturnaus oli ensimmäinen Etelä-Amerikan ulkopuolella järjestetty, isäntänä Yhdysvallat.

Ensimmäisen kerran turnaus pelattiin vuonna 1916 ja vuoteen 1967 saakka vastaava kilpailu tunnettiin nimellä Etelä-Amerikan maajoukkueiden mestaruusturnaus (Campeonato Sudamericano de Selecciones). Vuosina 1979 ja 1983 turnausta ei järjestetty tietyssä paikassa, vaan joukkueet kohtasivat toisensa kotona ja vieraissa.

Voittajatilasto

Neljä parasta turnauksittain

Aiheesta muualla 

 Conmebolin Copa Américana -sivusto
 https://copaamerica.com/
Descartes (Indre-et-Loire)

Descartes on kaupunki Indre-et-Loiren departementissa Ranskassa. Vuonna 2006 kaupungin asukasluku oli 3 855 .

Kaupungin alkuperäinen nimi oli La Haye-en-Touraine, mutta kaupungin nimi muutettiin siellä syntyneen filosofi René Descartesin kunniaksi muotoon La Haye-Descartes vuonna 1802. Kaupungin nimi muutettiin uudelleen nykyiseen muotoonsa vuonna 1967 samalla kun siihen liitettiin Balesmes'n kunta.

Lähteet

Aiheesta muualla 

 Kaupungin virallinen sivusto 

Ranskan kaupungit
Indre-et-Loiren kunnat
Myllykangas (Ii)

Myllykangas on kylä Iin kunnassa Pohjois-Pohjanmaalla valtatie 4:n ja Oulu–Tornio-rautatien varressa Perämeren rannalla. Kylässä sijaitsevat Myllykankaan rautatieasema sekä Merihelmen matkailualue.

Aiheesta muualla
 Myllykankaan Tietotupa 
 Merihelmen matkailualue

Kuivaniemen kylät
Copa Libertadores

Copa Libertadores de América, on Etelä-Amerikan jalkapalloliiton Conmebolin järjestämä maanosan korkein kansainvälinen seurajoukkueiden turnaus, joka luonteeltaan vastaa Euroopan Mestarien liigaa. Eniten mestaruuksia on argentiinalaisella Independientellä jolla on 7 mestaruutta 

Ensimmäisen kerran kilpailu järjestettiin vuonna 1960, jolloin siihen saivat osallistua vain Argentiinan, Bolivian, Brasilian, Chilen, Ecuadorin, Paraguayn, Perun ja Uruguayn mestarijoukkueet. Vuodesta 1970 lähtien kilpailuun ovat saaneet osallistua myös kansallisten sarjojen kakkosjoukkueet sekä myös venezuelalaiset joukkueet. 

Sittemmin ajan mittaan osallistujamäärää on nostettu ja vuonna 2005 osallistui kilpailuun 38 joukkuetta. Hallitsevan mestarin lisäksi osallistui Argentiinasta ja Brasiliasta viisi joukkuetta ja Boliviasta, Chilestä, Kolumbiasta, Ecuadorista, Meksikosta, Paraguaysta, Perusta, Uruguaysta sekä Venezuelasta kolme.

Cupissa ei käytetä jatkoaikaa ja vierasmaalisääntökin tuli mukaan vasta vuonna 2005.

Copa Libertadoresin voittaja edustaa Etelä-Amerikkaa seurajoukkueiden maailmanmestaruuskilpailuissa. Aiemmin kilpailun voittaja osallistui Intercontinental Cupiin. Copa Libertadoresin mestari kohtaa myös toisen Etelä-Amerikan seurajoukkueiden kilpailun Copa Sudamericanan mestarin Recopa Sudamericanassa, joka vastaa Euroopan Super Cupia.

Mestarit    

Copa Libertadoresin finaali pelattiin vuoteen 1987 asti kaksiosaisena siten että voittaja ratkaistiin pisteillä (2 voitosta, 1 tasapelistä ja 0 tappiosta). Mikäli pisteet olivat tasan, pelattiin kolmas ja ratkaiseva ottelu puolueettomalla kentällä. Jos kolmas ottelu päättyi tasan, voittaja ratkaistiin maalierolla tai rangaistuspotkukilpailulla eronkin ollessa tasan. Vuosina 1988–2004 kahden ottelun yhteismaalit ratkaisivat voittajan ja tasatilanteessa mentiin suoraan rangaistuspotkukisaan. Vuonna 2005 otettiin käyttöön myös vierasmaalisääntö eli vieraskentällä tehtyjen maalien määrä ratkaisee yhteismaalien ollessa tasan.

Yksiosainen loppuottelu

Mestaruudet maittain

Lähteet

Tilastot

Viitteet

Aiheesta muualla
 Copa Libertadores 2012 
 Copa Libertadores at http://www.copalibertadores.ru/ 

Jalkapallon seurajoukkuekilpailut
Wings (videopeli)

Wings on Miika Virpiojan kehittämä indie-videopeli, joka julkaistiin MS-DOS-käyttöjärjestelmälle vuonna 1996 shareware-julkaisuna. Myöhemmin peli julkaistiin ilmaislevitykseen. Pelin jatko-osa Wings 2 julkaistiin vuonna 2006. 

Peli saavutti aikoinaan suhteellisen hyvin suosiota, eritoten tultuaan ilmaiseksi. Wings tukee moninpeliä nollakaapelin tai modeemin avulla, mutta pääsääntöisesti peli on tarkoitettu yhdellä koneella pelattavaksi. Yhdellä koneella peliä voi pelata samanaikaisesti korkeintaan neljä henkilöä. Wings sisältää myös tekoälyohjatut vastustajat. 

Wingsissä on kaksi pelimuotoa, deathmatch ja luolalentelyille perinteinen Last Man Standing.

Jokaisella pelaajalla on aluksessaan tavallinen ase ja yksi varikolla valittava erikoisase. Erilaisia erikoisaseita on yhteensä 33.

Aiheesta muualla 
 Wingsin viralliset sivut

Vuoden 1996 videopelit
Ampumapelit
MS-DOS-pelit
Freeware-pelit
Indie-videopelit
Suomessa kehitetyt videopelit
Salbutamoli

Salbutamoli on selektiivinen β2-agonisti ja nopeavaikutteinen, kuitenkin esimerkiksi adrenaliinia pitempivaikutteinen sympatomimeetti, jolla on keuhkoputkia laajentava vaikutus. Suomessa salbutamolia myydään valmistenimillä Airomir, Airomir Autohaler, Buventol Easyhaler, Ventilastin Novolizer, Ventonile, Ventonile Diskus, Ventoline Evohaler, Atrodual ja Ipratropium-Salbutamol.. Salbutamolisulfaattia ((C13H21NO3)H2O4S) käytetään lääkeaineena keuhkoputkien supistustilassa ahtauttavien keuhkosairauksien, kuten astman ja keuhkoahtaumataudin hoidossa, jolloin se laukaisee nopeasti sileän lihaskudoksen supistustilasta johtuvaa hengitysteiden ahtautumista. Sitä käytetään usein yhdessä muiden lääkkeiden kuten kortikosteroidien kanssa, sillä säännöllisesti suurina annoksina käytettynä sille voi kehittyä toleranssi. Salbutamolia on käytetty toisinaan raskauden aikaisiin voimakkaisiin supistuksiin ja myös estämään ennenaikaista synnytystä.

Annostelu 
Salbutamolia otetaan yleensä kohtauksiin suun kautta hengitettynä joko inhalaatiojauheena tai sumutteena. Myös liuosmainen ja tablettimuotoinen nieltävä valmiste ovat käytössä. Lisäksi sitä käytetään yskänlääkkeiden ainesosana yhdistelmävalmisteissa.

Sivuvaikutukset   
Tunnettuja salnbutamolin sivuvaikutuksia ovat sydämen tiheälyöntisyys ja rytmihäiriöt.

Lähteet

Aiheesta muualla 

Terveysportti: Salbutamoli
KEGG: Salbutamol 
ChemBlink: Salbutamol 

Lääkkeet
Dopingaineet ja -menetelmät
WHO:n tärkeimmät lääkkeet
Laser HT

Laser HT on oululainen jääkiekkoseura, joka pelasi kaudella 2021–2022 Suomen kolmanneksi korkeimmalla sarjatasolla Suomi-sarjassa. Seuran miesten joukkue kulki vuodet 2005–2016 nimellä Kiekko-Laser, mutta kaudeksi 2016–2017 joukkue päätti palata Laser HT -nimeen, kun seuran yhteistyö juniorijaosto Kiekko-Laser ry:n kanssa päättyi. Kauden 2017–2018 joukkue pelasi nimellä AIK/Laser HT, kun seuran uusi taustayhtiö peri Uleåborg AIK:n sarjapaikan Suomi-sarjassa.

Historia

Ennen Laseria jääkiekkoilusta Kempele–Oulunsalo-alueella vastasi Kiekko-Ketut, ja sitä ennen KePa-77. Laser HT syntyi vuonna 1997, kun Kiekko-Ketut ja Limingan Kiekko yhdistivät junioritoimintansa.

Kiekko-Laser syntyi vuonna 2005, kun Kiekko-Oulun edustusjoukkue putosi Suomi-sarjasta II-divisioonaan ja Laser HT nousi samoista karsinnoista Suomi-sarjaan. Seurat yhdistyivät edustusjoukkueiden osalta.

Kiekko-Laser nousi Mestikseen kauden 2009–2010 päätteeksi. Ratkaisevassa uusintaottelussa kaatui RoKi maalein 2–4.

Seuran tulevaisuus oli velkojen vuoksi vaarassa jo ensimmäisen Mestis-kauden jälkeen. Seura sai kuitenkin kootuksi 100 000 euroa yhteistyökumppaneiden avustuksella ja muun muassa Facebookissa toimineella huutokaupalla. Heinäkuussa 2011 kolme suomalaista huippukiekkoilijaa Juhamatti Aaltonen, Lasse Kukkonen ja Pekka Rinne ryhtyivät seuran pääomistajiksi. Tukitoimista huolimatta seura ajautui konkurssiin kesken sarjakauden 5. joulukuuta 2011.

Kaudeksi 2013–2014 joukkue palasi toimintaan liittyttyään III-divisioonaan. Kaudeksi 2014–2015 Kiekko-Laser nousi II-divisioonaan. Kaudeksi 2016–2017 joukkue palasi Laser HT -nimeen, kun seuran yhteistyö juniorijaosto Kiekko-Laser ry:n kanssa päättyi.

Tunnettuja pelaajia

Oulunsalon jäähallin kattoon nostetut pelinumerot
35 Pekka Rinne
64 Mikael Granlund

Kiekko-Laser ei ole virallisesti jäädyttänyt pelinumeroita, vaan ne on ainoastaan nostettu Oulunsalon jäähallin kattoon esimerkkeinä seuran junioreille Kiekko-Laserista kasvattajaseurana huippupelaajille.

Kasvatit pääsarjatasolla 

 Justus Annunen
 Kalle Ervasti
 Toni Eskelinen
 Markus Granlund
 Mikael Granlund
 Jere Henriksson
 Tommi Järvitalo
 Samuel Kemppainen
 Markus Korkiakoski
 Oskari Korpikari 
 Janne Kuokkanen

 Janne Kurikka
 Jenny Körkkö
 Tomi Körkkö
 Aleksi Matinmikko
 Joona Mourujärvi
 Matias Mustonen
 Saku Mäenalanen
 Tommi Paakkolanvaara
 Petri Pakaslahti
 Tomi Pekkala
 Pekka Rinne

 Roni Rukajärvi
 Pekka Saarenheimo
 Niko Saarenpää
 Samuli Tanhua
 Reko Tornberg
 Samu Tuomaala
 Jani Tuppurainen
 Tuomas Vartiainen
 Ville Vimpari
 Sami Väliharju

Peliasu 
Joukkueen peliasu jäljittelee NHL:ssä pelaavan Colorado Avalanchen peliasua.

Lähteet

Aiheesta muualla
Laser HT:n kotisivut

Suomi-sarjaseurat
Oululaiset urheiluseurat
Galeazzo Maria Sforza

Galeazzo Maria Sforza (24. tammikuuta 1444 – 26. joulukuuta 1476) oli renessanssin Italian aikainen Sforzan hallitsijasuvun jäsen. Hän toimi Milanon herttuana vuosina 1464–1476.

Hallitsijana
Galeazzo Maria oli toinen Sforza-suvun herttua. Toisin kuin isänsä, Francesco Sforza, joka nautti suurta arvostusta kansansa parissa. Galeazzo tuli tunnetuksi julmuudestaan, käyttäessään valtaa tyrannin lailla. Hän nousi valtaistuimelle isänsä kuoleman jälkeen ja hallitsi kymmenen vuoden ajan, kunnes tuli murhatuksi 26. joulukuuta 1476. Kolme aatelismiestä surmasi herttuansa Pyhän Stefanuksen kirkon portailla tarkoituksenaan lavastaa uudelleen Julius Caesarin murha.

Perhesuhteet
Galeazzon ensimmäinen vaimo oli Gonzagan sukuun kuuluva Dorotea Gonzaga, joka kuoli ennen kuin pariskunta sai lapsia. Galeazzo otti toisenkin vaimon Gonzagan suvusta, Bona di Savoian, joka oli Ranskan kuningas Ludvig XI:n sisarpuoli. Heidät vihittiin 6. heinäkuuta 1468 ja avioliitto tuotti neljä lasta, joista Gian Galeazzosta tuli isänsä murhan jälkeen Milanon herttua.

Saavutukset
Galeazzo rakasti musiikkia ja kutsui hoviinsa monia muusikoita ja säveltäjiä. Hän rahoitti heidän pyrkimyksiään ja kannusti musiikkielämää Milanossa. Galeazzon aikana Milanosta tuli musiikin keskus, joka oli tunnettu ympäri Eurooppaa. Hänen tilauksestaan säveltäjät tuottivat hänelle messuja, motetteja ja muita teoksia. Galeazzon kuoltua hänen hovissaan olleet muusikot siirtyivät ympäröiviin kaupunkivaltioihin, jolloin musiikkiharrastus levisi laajalle.

Galeazzo esitteli milanolaisille kaksi uutta hyötykasvia: riisin ja silkin. Hänen sanotaan istuttaneen omakätisesti Milanon viisi ensimmäistä silkkipuuta. Silkkipuun marjasta tuli hänen veljensä Ludovico Sforzan tunnus.

Italian historia
Hallitsijat
Vuonna 1444 syntyneet
Vuonna 1476 kuolleet
Italialaiset herttuat‎
Club Atlético Independiente

Club Atlético Independiente on jalkapalloseura Avellanedasta, Argentiinasta.

Independiente on eräs Argentiinan menestyksekkäimmistä jalkapalloseuroista. Se on voittanut 14 kertaa Argentiinan mestaruuden ja seitsemän kertaa Copa Libertadoresin, kerran Copa Sudamericanan, kolme kertaa Copa Interamericana -kilpailun ja kahdesti Intercontinental Cupin.

Independienten verivihollinen on Racing Club, jonka stadion sijaitsee vain muutaman sadan metrin päässä Independienten kotikentästä.

Mestaruudet
 Argentiinan 1. divisioona: 1938, 1939, 1948, 1960, 1963, 1967, 1970, 1971, 1977, 1978, 1983, 1988–1989, 1994, 2002 (14) 
 Copa Libertadores: 1964, 1965, 1972, 1973, 1974, 1975, 1984 (7)
 Intercontinental Cup: 1973, 1984 (2)
 Copa Interamericana: 1972, 1974, 1975 (3)
 Recopa Sudamericana: 1995 (1)
 Supercopa Sudamericana: 1994, 1995 (2)
 Copa Sudamericana: 2010, 2017 (2)
 Copa Suruga Bank: 2018 (1)

Tunnukset

Merkittäviä pelaajia

Aiheesta muualla
 Virallinen sivu 

Independiente
Kanneljärven kirkko

Kanneljärven luterilainen kirkko sijaitsi entisessä Kanneljärven kunnassa luovutetussa Karjalassa. Nykyisin se on rauniokirkko.

Kirkon suunnittelu ja valmistuminen
Kanneljärven luterilainen seurakunta aloitti toimintansa vuonna 1923. Kirkon rakentaminen kuitenkin venyi. Varsinainen rakennuspäätös tehtiin vuonna 1925 ja seurakunta tilasi piirustukset viipurilaiselta Uno Ullbergiltä, joka teki kahdet piirustukset. Molemmat piirustukset saivat kannatusta, jonka vuoksi kirkon rakentamiseen päästiin vasta vuonna 1932. Kirkko valmistui vuonna 1934 ja se vihittiin 8. heinäkuuta samana vuonna.

Ulkoasu
Funkkistyylinen kirkko rakennettiin tiilestä ja rapattiin ulkoa valkoiseksi. Malliltaan se on tornillinen pitkäkirkko. Kellotorni on suorakulmainen ja tasakattoinen. Tornin laella on suuri risti. Kellotornin alaosassa on kirkon pääsisäänkäynti, jossa oli kolme lasiovea. Sisäänkäynnin yläpuolella on pyöreä ikkuna. Kirkon toisessa päässä oli muuta kirkkoa matalampi suorakulmainen kuoriosa. Kuoriosassa on isot ikkunat ja se on rapattu valkoiseksi, jotka tekevät siitä valoisan.

Sisätilat
Kirkkosali on kolmilaivainen. Kirkon noin 700 istumapaikkaa sijaitsivat keskilaivassa. Sen molemmin puolin on pienet holvikaariset sivulaivat, joissa oli sivukäytävät. Kirkkosalin sisäseinät ja lattiat olivat tiilestä. Sivuseinillä, jokaisessa pylväsvälissä oli korkea ikkuna. Alttariseinällä oli suurehko risti ja sen alapuolella pieni Bruno Tuukkasen maalama alttaritaulu "Pako Egyptiin". Saarnastuolissa oli Mikko Hovin veistämät neljä apostolinkuvaa. Kirkkotekstiilit puolestaan suunnitteli Greta Skogster. Kellotornissa on yksi kello. Urkuja kirkkoon ei ennen sotia ehditty hankkia.

Sota-aika ja kirkon nykytila
Kirkko ja sen sisustus kärsi jonkin verran vahinkoja talvisodassa. Sodan jälkeen kirkko siirtyi venäläisille, jotka käyttivät sitä rehusuojana ja myllynä. Jatkosodassa Suomi valloitti alueen takaisin 1941. Jatkosodan aikana kirkkoa kunnostettiin ja siellä pidettiin jumalanpalveluksia. Vuonna 1944 kirkko oli kuitenkin uudelleen jätettävä. Sodan jälkeen venäläiset käyttivät kirkkoa kananruokatehtaana ja puimalana aina vuoteen 1984 asti, jolloin sen katto ja puurakenteet tuhoutuivat tulipalossa. Tiilirunko jäi kuitenkin jäljelle. Inkeriläiset ja venäläiset ovat perustaneet Kannejärvelle Inkerin kirkkoon kuuluvan luterilaisen seurakunnan. Seurakuntalaiset ovat kunnostaneet betonikattoisena säilyneeseen sakaristoon seurakunnalle kokoontumistilat.

Kanneljärven kirkosta evakuoitiin muun muassa ehtoolliskalusto ja kirkkotekstiilit. Alttaritaulua ei evakuoitu ja se on tuhoutunut. Kirkon kello on edelleen tornissa. Kanneljärven seurakunta lahjoitti evakuoidun omaisuutensa pääasiassa Perttelin seurakunnalle.

Aiheesta muualla
 Kuvia Kanneljärven kirkosta sotien jälkeen

Lähteet
 Koponen Paavo, Karjalan kirkkokummut. Tammi, Sulkava 1999. ISBN 951-31-1431-7
 Karjalan luterilaiset kirkot ja seurakuntien pyhät esineet, toimittanut Soile Rinno ja Minna Laukkanen. Etelä-Karjalan taidemuseon julkaisuja 18:1a, Jyväskylä 1997. ISBN 951-785-012-3

Kanneljärvi
Luovutettujen alueiden kirkkorakennukset
Ulkosuomalainen

Ulkosuomalainen on vakituisesti Suomen ulkopuolella asuva suomalainen, joka on joko Suomen kansalainen tai suomalaista syntyperää. Ulkosuomalaisia oli vuonna 2010 vajaat 800 000, joista ensimmäisen polven ulkosuomalaisia noin 280 000 ja toisen polven 500 000. Suurin osa heistä asui Ruotsissa (436 000) ja Yhdysvalloissa (104 000). Lisäksi Siirtolaisinstituutin tilastojen mukaan suomalaistaustaisia ihmisiä asui vuonna 2010 Saksassa 14 000, Espanjassa 12 000 ja Iso-Britanniassa noin 10 000. Suomen kansalaisia asui ulkomailla noin 250 000 vuonna 2013. Ulkosuomalainen on voinut muuttaa ulkomaille työn, opiskelun tai perheen vuoksi. 

Ulkokansalainen on ulkomailla asuva Suomen kansalainen. Ulkokansalaisella on siis kaikki kansalaisuuteen liittyvät oikeudet, mutta myös velvollisuudet. Esimerkkinä oikeuksista on äänioikeus, sillä ulkokansalaiset saavat äänestää valtiollisissa vaaleissa (eduskuntavaalit, presidentinvaalit ja europarlamenttivaalit). Esimerkki velvollisuuksista on puolestaan asevelvollisuus. Ulkokansalaisia, jotka ovat siis osa ulkosuomalaisten joukkoa, on yhteensä noin 250 000. Äänioikeutettuja (täysi-ikäisiä) heistä on noin 210 000.

Työn vuoksi ulkomailla asuvia kutsutaan ekspatriaateiksi. Ulkosuomalaiset ovat monissa maissa keskittyneet tiettyihin kaupunkeihin ja heillä on paikallisia suomalaisyhteisöjä.

Vuoden ulkosuomalainen

Televisiosarjoja ulkosuomalaisista
Ulkosuomalaisista on tehty televisiolle useita haastattelu- ja dokumenttiohjelmia. Laajin niistä on noin 60-osainen dokumenttisarja Ulkosuomalaisen tarina (Yle 2002–2011). Jaakko Selin on juontanut sarjat Jaakko ja maailmanvalloittajat (Yle 2008–) ja Jaakon matkassa (Fox 2014). Kolmas on Antti Holman juontama Antti ja maastamuuttajat (MTV 2017).

Katso myös 
 Suomalainen siirtolaisuus
 Ruotsinsuomalaiset
 Amerikansuomalaiset
 Inkerinsuomalaiset
 Kanadansuomalaiset
 Luettelo suomalaisista ulkomaankirjeenvaihtajista
 Suomi-Seura
 Ulkosuomalaisparlamentti
 Uussuomalainen
 :Luokka:Ulkosuomalainen lehdistö

Lähteet

Kirjallisuutta

Aiheesta muualla 
 Maailmalla-verkosto 
 Suomi-seura.
 Expatrium.
 Ulkosuomalainen.com.
 Suomikauppa.
 Ulkosuomalaisparlamentti.
 Kirkon ulkosuomalaistyö.
Digitaalisen median instituutti

DMI, eli Digitaalisen median instituutti, oli Tampereen teknillisen yliopiston erillislaitos. DMI:n tutkimusalueita olivat signaalinkäsittely, digitaali- ja tietokonetekniikka, ohjelmistotekniikka, tietoliikennetekniikka, hypermedia ja ihmiskeskeinen teknologia.

Vuonna 2005 DMI juhli 20. toimintavuottaan. TTY:n hallituksen päätöksellä DMI lakkautettiin vuoden 2007 alusta alkaen. Päätös oli lähinnä hallinnollinen ja ennakoi vuoden 2008 alussa toteutunutta TTY:n organisaatiouudistusta. Tutkimustoiminta jatkuu entisellään TTY:n laitoksilla.

Tietotekniikka
Tampereen teknillinen yliopisto
Vulgar Display of Power

Vulgar Display of Power on vuonna 1992 julkaistu metallimusiikkiyhtye Panteran kuudes studioalbumi. Albumin julkaisijana toimi ATCO Records ja tuottajina Terry Date ja Vinnie Paul. Albumia pidetään yleisesti yhtyeen menestyneimpänä sekä yhtenä 90-luvun vaikutusvaltaisimmista metallijulkaisuista. Se sijoitettiin mm. Loudwiren listoilla "Top 11 Metal Albums of the 1990s" sekä "Top 10 Albums of 1992" sijalle yksi. Albumin tunnetuin kappale on "Walk", jonka ohella myös kappaleet "Mouth for War", "This Love" ja "Fucking Hostile" ovat hyvin suosittuja. Kappaleille "Walk", "Mouth for War" ja "This Love" on tehty lisäksi omat musiikkivideot.

Kappaleet

Kokoonpano 
 Philip Anselmo – laulu
 Dimebag Darrell – kitara
 Rex Brown – basso
 Vinnie Paul – rummut

Arvostelut 
 Allmusic: 
 The Austin Chronicle: 
 Entertainment Weekly: A
 Kaaoszine.fi: ylistävä
 Q: 
 Record Collector:

Saavutukset

RIAA:n sertifikaatit

Listasijoitukset ja muut maininnat

Lähteet 

Panteran albumit
Vuoden 1992 albumit
Ropax

Ropax (sanoista roll on/roll off ja passenger) on matkustajalaivatyyppi, jossa on pitkät autokaistat ajoneuvoille, kuten kuorma-autoille ja henkilöautoille, sekä lisäksi paljon rahtitavaratilaa, kuten ro-ro-rahtilaivoillakin. Tyypillinen matkanopeus tällaisilla aluksilla on 16 solmua. Vastaavasti maksiminopeus on 19 solmua.

Laivatyypit

en:Roll-on/roll-off#ROPAX
Hannele Pokka

Pirkko Hannele Pokka (s. 25. toukokuuta 1952 Ruovesi) on suomalainen poliitikko, joka toimi ympäristöministeriön kansliapäällikkönä vuodesta 2008 vuoteen 2020. Hän oli keskustan kansanedustaja vuosina 1979–1994 ja Ahon hallituksen oikeusministeri vuosina 1991–1994. Vuosina 1980–1988 Pokka oli Rovaniemen kaupunginvaltuustossa. Vuosina 1994–2008 Pokka oli Lapin läänin viides maaherra ja ensimmäinen nainen virassa. Koulutukseltaan hän on oikeustieteen tohtori.

Pokka pyrki presidenttiehdokkaaksi vuoden 1994 presidentinvaaleihin keskustan esivaalissa, mutta ei saanut – niin ikään Lapin vaalipiiristä lähtöisin olevan – Paavo Väyrysen veroista kannatusta.

Vuonna 2006 Pokka pyrki Kari Nenosen seuraajaksi Oulun kaupunginjohtajaksi. Hän jäi kuitenkin ensimmäisen äänestyskierroksen kolmanneksi ja putosi kisasta. Kaupunginjohtajaksi valittiin Matti Pennanen.

Hannele Pokka toimi Kalatalouden Keskusliiton puheenjohtajana vuosina 1985–1998. Joensuun yliopisto myönsi Pokalle (ympäristö- ja metsäalan) kunniatohtorin arvon 2009.

Pokalta on ilmestynyt myös kirjallista tuotantoa. 

Syyskuusta 2020 alkaen Pokka toimii Helsingin yliopistossa työelämäprofessorina alanaan ympäristövastuu.

Ura  
 opetusministeriön esittelijä 1975
 Maataloustuottajain keskusliiton lakimies 1976–1979
 Vakuutusoikeuden varajäsen 1977–1979
 kansanedustaja 1979–1994
 oikeusministeri 1991–1994 (Ahon hallitus)
 maaherra 1994–2008

Yksityiselämä
Pokka oli naimisissa Simon kunnanjohtajan, everstiluutnantti (evp.) Esko Tavian kanssa vuodesta 1993. Heillä on vuonna 1994 syntynyt tytär. Liitto päättyi eroon kesäkuussa 2008.

Kirjallinen tuotanto

Lähteet

Aiheesta muualla 
 
 Hannele Pokan blogi

Pokka, Hannele
Lapin vaalipiiri
Suomen oikeusministerit
Lapin läänin maaherrat
Rovaniemen kaupunginvaltuutetut
Suomen Keskustan poliitikot
Suomalaiset juristit
Suomalaiset kansliapäälliköt
Vuonna 1952 syntyneet
Elävät henkilöt
Kapteeni (lentäjä)

Kapteeni on liikennelentäjillä korkeampi arvo, jota edeltää arvoasteikossa perämies. Nimitys johtaa juurensa 1930-luvulta, jolloin "lentävät laivat" yleistyivät. Lentokoneissa kapteenin paikka on ohjaamossa vasemmalla ja perämiehen oikealla puolella. Helikoptereissa kapteeni istuu oikealla puolella, ja perämies vasemmalla. Kapteeni on koneensa päällikkö ja viime kädessä vastuullinen koneesta. Kapteenilla on hihassaan tunnuksena neljä raitaa, kun taas perämiehellä on raitoja kokemuksesta riippuen kaksi tai kolme.

Kapteeniksi ei voi kouluttautua, vaan jokainen kapteeni on aloittanut uransa perämiehenä. Kapteenin, kuten perämiehenkin, virallinen titteli on liikennelentäjä. Kapteeniksi tullaan lentotuntien mukaan, ja pätevöitymiseen vaadittava tuntimäärä voi vaihdella eri lentoyhtiöillä. Siksi ei olekaan tavatonta, että koneen ohjaamossa istuu kaksi kapteenia. Heistä virkaiältään vanhempi toimii koneen päällikkönä. Lisäksi pätevöityminen on konetyyppikohtaista. Esimerkiksi ATR-potkuriturbiinikoneen kapteeni voi olla suihkumoottorikoneessa korkeintaan perämies ja sitäkin vasta tyyppikoulutuksen jälkeen.

Lentokapteeni-nimitystä käytetään toisinaan virheellisesti koneen päälliköstä. Suomessa lentokapteeni on arvonimi, jonka tasavallan presidentti voi antaa ansioituneelle lentäjälle. Silti monesti kapteenista käytetään yleiskielessä nimitystä lentokapteeni selventämään sitä, että kyseessä on lentokoneen kapteeni eikä esimerkiksi sotilasarvo. 

Ilmailualan ammatit
Mariko

Liisa Mariko Pajalahti (aiemmin Mari Liisa Pajalahti, s. 15. maaliskuuta 1979) on Kwan-yhtyeen laulaja ja joogaohjaaja. Kwan julkaisi neljä albumia vuosina 2001–2006. Marikon albumi Fabulous Tonight ilmestyi 2008.

Ura 
Hän on myös näytellyt muun muassa saippuasarjassa Salatut elämät Virpi Hurmeen roolia vuonna 2000.

Mariko kilpaili Tanssii tähtien kanssa -sarjan kaudella 2007 parinaan tanssinopettaja Aleksi Seppänen. Mariko voitti kilpailun parinsa kanssa. Mariko kävi 6. huhtikuuta 2007 tuomaroimassa Suomen Idolsin kolmannen tuotantokauden viimeisessä, kuudennessa finaalissa. Mariko oli mukana Nelosen Selviytyjät Suomi -tosi-tv-sarjassa vuonna 2018. 

Kwan-yhtyeessä hän on tehnyt sanoituksia yhtyeen toisen laulajan Tidjân Ban kanssa. Lisäksi Fabulous Tonight -albumin kappaleet ovat suuremmaksi osaksi Marikon ja albumin tuottajan Pauli Rantasalmen yhdessä tekemiä. Mariko vierailee myös KMA-yhtyeen kappaleella ”Kuuma kissa” jonka tekemiseen hän myös osallistui.

Yksityiselämä 
Pajalahti seurustelee Atomirotta-yhtyeessä soittavan Jykä Pajulaakson kanssa ja hän sai lapsen marraskuussa 2021.

Diskografia

Albumit

Singlet

Musiikkivideot 
 Unstoppable (2008)
 Time Has Come (2008)

Filmografia 
Salatut elämät – Virpi Hurme (2000)
Tanssii Tähtien Kanssa (Koko kausi, 2007)
Selviytyjät Suomi (2018)

Lähteet

Aiheesta muualla 
 
 
 Ylen Elävä arkisto: 17-vuotiaana Mari ei vielä tiennyt, että hänestä tulisi Kwanin Mariko

Suomalaiset laulajat
Suomalaiset lauluntekijät
Suomalaiset näyttelijät
Vuonna 1979 syntyneet
Elävät henkilöt
Primordial

Primordial on irlantilainen metalliyhtye, joka on musiikilliselta tyyliltään lähellä folk- ja black metalia.

Primordialin 1995 julkaistu debyyttialbumi Imrama voidaan laskea melodiseksi black metalliksi. Seuraavilla levyillään yhtye rikastutti äänimaailmaansa käyttäen mandoliineja ja huiluja ja muokaten musiikillista ilmaisuaan eeppisempään suuntaan. Myöhemmin The Burning Season ja Spirit the Earth Aflame sisälsivät folk- ja black metal sekä kelttimusiikin vaikutteita.

Primordial on esiintynyt myös Suomessa, Nummirockissa kesällä 2005, Lutakossa 2007, Tuskassa 2008, Helsingissä kesällä 2009, Lammilla Pellavarockissa kesällä 2009, Hammer Open Airissa Liedossa kesällä 2011, Hyvinkäällä Steelfestissä 2014, Tuskassa 2016, Nosturissa 2017 ja Steelchaosissa 2018.

Jäsenet
 A.A. Nemtheanga (laulu)
 Ciáran MacUiliam (kitara)
 Michael O'Floinn (kitara)
 Pól MacAmlaigh (basso)
 Simon O'Laoghaire (rummut)

Tuotanto
 Exile Amongst the Ruins (2018)
 Where Greater Men Have Fallen (2014)
 Redemption at the Puritan's Hand (23. huhtikuuta 2011)
 To The Nameless Dead (19. marraskuuta 2007)
 The Gathering Wilderness (2005)
 Storm Before Calm (2002)
 Spirit the Earth Aflame (2000)
 The Burning Season (1999)
 A Journey's End (1998)
 Split 10" EP Katatonian kanssa (1996)
 Imrama (1995)
 Dark Romanticism (demo) (1993)

Aiheesta muualla

 Primordialin virallinen kotisivu

Irlantilaiset black metal -yhtyeet